Bashkimi Evropian vëzhgon lëvizjet e Kosovës drejt pavarësisë
Evropa po përpiqet të ruajë unitetin e vet të brendshëm nga qëndrimet e ndryshme mbi pavarësinë e Kosovës
Shpërbërja e ish Jugosllavisë u karakterizua nga një dekadë luftërash, vuajtjesh dhe konfliktesh etnike dhe e tërë kjo ndodhi në periferitë e Evropës moderne. Tani, shpërbërja është në hapin e saj të fundit me deklaratat e Prishtinës se do të shpallë pavarësinë nga Serbia. Si shpesh në të kaluarën këto deklarata kanë krijuar të çara në komunitetin ndërkombëtar duke vënë Shtetet e Bashkuara dhe shumicën e vendeve europianoperëndimore në një anë dhe Rusinë me Serbinë në anën tjetër. Ndërkohë Evropa po përpiqet të ruajë unitetin e vet të brendshëm. Kosova, e ashtuquajtur djepi historik i Serbisë po përgatitet të shkëputet pa miratimin e Beogradit. Shtetet e Bashkuara, Britania dhe shumica e vendeve europiane e përkrahin pavarësinë e Kosovës dhe shumë shpejt pritet të ndërmerret hapi për shpalljen dhe njohjen e menjëhershme të saj. Kryeministri Hashim Thaçi u takua së fundi në Bruksel me zyrtarë të lartë të Bashkimit Evropian dhe të NATO-s për të koordinuar një afat kohor për shpalljen e pavarsisë. Pas takimeve ai u tha gazetarëve se pavarësia është çështje ditësh. Disa vende evropiane e shohin shkëputjen e Kosovës si precedent të rrëzikshëm por shumica e anëtarëve të BE-së nuk mendojnë kështu. Joos Lagendijk, anëtar i parlamentit evropian që merret me Kosovën thotë se Bashkimi Evropian duhet të qëndrojë i bashkuar rreth kësaj çështjeje. Bashkimi Evropian po planifikon të dërgojë një mision prej 1800 vetësh në Kosovë për të ndihmuar në periudhën e tranzicionit. Në mungesë të një përfaqësimi në arenën ndërkombëtare, Kosova po ndihmohet nga një grup jofitimprurës i quajtur International Diplomat dhe që udhëhiqet nga Nicholas Whyte. Zoti Whyte thotë se ngurrimi i disa vendeve për ta njohur pavarësinë e Kosovës nuk do të thotë se Bashkimi Evropian i ka duart e lidhura. ” Por Serbia e përkrahur nga Rusia ka sfiduar mandatin e Bashkimit Evropian në Kosovë dhe çdo mision paqeruajtës që vepron jashtë kuadrit të Kombeve të Bashkuara. Roksanda Ninçiç është ambasadore e Serbisë pranë Bashkimit Evropian. Në disa qarqe në Evropë ekziston frika e një ringjalljeje të nacionalizmit serb, nëntë vjet pasi forcat e NATO-s dëbuan trupat serbe nga Kosova dhe atje u vendos një mision i Kombeve të Bashkuara. Vendet e Bashkimit Evropian janë duke vëzhguar me kujdes zhvillimet për të shmangur një konflikt të mundshëm rajonal dhe për ta mbajtur Serbinë në rrugën drejt anëtarsimit të ardhshëm në Bashkimin Evropian.//rd//